b"\n_START_ARTICLE_\nScottish National Party\n_START_SECTION_\nHistorie\n_START_PARAGRAPH_\nPartiet blev dannet i 1934 ved en sammenslutning af partierne Scottish Party og National Party of Scotland. Fra begyndelsen arbejdede SNP ikke for fuld skotsk selvst\xc3\xa6ndighed, men kun for indf\xc3\xb8relsen af et selvstyrende skotsk parlament. Kursen blev dog hurtigt \xc3\xa6ndret, og partiet har i \xc3\xa5rtier advokeret for fuld skotsk selvst\xc3\xa6ndighed. Ved et suppleringsvalg i Motherwell i 1945 fik partiet sit f\xc3\xb8rste s\xc3\xa6de i Underhuset, men Robert McIntyre n\xc3\xa6gtede at indtage pladsen af principielle \xc3\xa5rsager og mistede det i valget tre m\xc3\xa5neder senere. F\xc3\xb8rst i 1967 fik partiet atter et mandat i Underhuset, da SNP vandt i den ellers Labour-dominerede kreds Hamilton. Det bragte partiet interesse fra medierne og f\xc3\xb8rte til oprettelsen af Kilbrandon-kommisionen._NEWLINE_Igennem \xc3\xa5rene har der v\xc3\xa6ret diskussioner i partiet om hvordan man skal placere sig p\xc3\xa5 den traditionelle h\xc3\xb8jre-venstre-skala. SNP's nuv\xc3\xa6rende holdning er at beskrive sig som et moderat, socialdemokratisk parti. Partiets medlemmer er dog alt fra socialister til liberalister._NEWLINE_SNP's forel\xc3\xb8bige h\xc3\xb8jdepunkt kom i 1970'erne, da partiet ved valget i 1974 fik n\xc3\xa6sten en tredjedel af stemmerne \xe2\x80\x93 det h\xc3\xb8jeste i flere \xc3\xa5rtier. SNP var det st\xc3\xb8rste oppositionsparti fra indf\xc3\xb8relsen af det skotske parlament i 1999 til 2007, og det st\xc3\xb8rste parti siden 2007._NEWLINE_Skuespilleren Sean Connery har offentligt udtalt sin st\xc3\xb8tte til partiet.\n_START_SECTION_\nAktuelt\n_START_PARAGRAPH_\nPartiets medlemmer i det britiske parlament samarbejder med det walisiske parti Plaid Cymru. I 2005 havde partierne et valgkampssamarbejde. Partiets 2 medlemmer af Europaparlamentet tilh\xc3\xb8rer gruppen European Green Alliance, som ud over Plaid Cymru bl.a. ogs\xc3\xa5 omfatter svenske Milj\xc3\xb6partiet._NEWLINE_Partiet  arbejdede for afholdelse af en folkeafstemning om uafh\xc3\xa6ngighed fra Storbritannien, og der blev i 2014 afholdt en s\xc3\xa5dan afstemning. Afstemningen blev dog et nederlag for SNP, da blot 44,7% af stemmerne gik ind for s\xc3\xa5dan uafh\xc3\xa6ngighed. Kort efter afstemningen fratr\xc3\xa5dte partiets dav\xc3\xa6rende leder Alex Salmond. Han blev afl\xc3\xb8st af Nicola Sturgeon._NEWLINE_Ved det efterf\xc3\xb8lgende parlamentsvalg i Storbritannien vandt SNP imidlertid stor sejr i Skotland, da partiet vandt 56 ud af 59 skotske valgkredse."